Fótbolti - KR-ingar mæta á Hásteinsvöll á sunnudag N.k. sunnudag mæta KR-ingar á Hásteinsvöll og hefst leikur ÍBV og KR kl. 17 . Þetta er mjög mikilvægur leikur fyrir bæði lið , sem telja sig hafa náð lakari árangri en ætlast mátti til af liðunum í upphafi móts . KR-ingar eru með 6 stig eftir 4 umferðir og það þykir ekki góður árangur hjá Magnúsi Gylfasyni og þeim Vesturbæingum . ÍBV er enn án stiga og við Eyjamenn ætlum okkur nú stærri hluti en láta hirða af okkur 3 stig í hverjum leiknum á fætur öðrum . Strákarnir gera sér grein fyrir þessu og hafa notað tímann vel í 12 daga hléinu sem nú stendur yfir . Í leikmannahóp ÍBV hafa bæst við 3 nýjir leikmenn frá því í síðasta leik , en það eru þeir Heimir Snær Guðmundsson ( FH ) , Pétur Óskar Sigurðsson ( FH ) og Jack Wanless ( Sunderland ) . Auk þeirra vantaði Andrew Sam í leikinn gegn Grindavík og James Robinson hefur ekki enn getað tekið þátt í Landsbankadeildinni vegna meiðsla , en hann er farinn að æfa af krafti og vonandi getur hann farið að taka þátt í baráttunni í næstu leikjum . Það skiptir miklu máli að fá góðan stuðning frá Eyjamönnum n.k. sunnudag og eru allir sem vettlingi geta valdið , hvattir til að láta sjá sig á Hásteinsvelli .